FI Euroopan unionin virallinen lehti L 7/21

KOMISSION DELEGOITU ASETUS (EU) 2018/47,

annettu 30 päivänä lokakuuta 2017,

vaihtoehtoisten T90-troolien käytön sallimisesta Itämeren kalastuksissa neuvoston asetuksesta (EY) N:o 2187/2005 poiketen

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Itämeren turska-, silakka- ja kilohailikantoja ja näitä kantoja hyödyntäviä kalastuksia koskevasta monivuotisesta suunnitelmasta, neuvoston asetuksen (EY) N:o 2187/2005 muuttamisesta ja neuvoston asetuksen (EY) N:o 1098/2007 kumoamisesta 6 päivänä heinäkuuta 2016 annetun Euroopan parlamentin ja neuvoston asetuksen (EU) 2016/1139 (1) ja erityisesti sen 8 artiklan,

sekä katsoo seuraavaa:

(1) Euroopan parlamentin ja neuvoston asetuksen (EU) N:o 1380/2013 (2) tavoitteena on lopettaa asteittain saaliiden poisheittäminen kaikissa unionin kalastuksissa ottamalla käyttöön saaliiden purkamista koskeva velvoite saalisrajoitusten alaisille lajeille. Monivuotisiin suunnitelmiin voidaan sisällyttää toimenpiteitä saaliiden poisheittämisen asteittaiseksi lopettamiseksi.

(2) Asetuksessa (EU) 2016/1139 säädetään Itämeren turska-, silakka- ja kilohailikantoja ja näitä kantoja hyödyntäviä kalastuksia koskevasta monivuotisesta suunnitelmasta. Siinä säädetään muun muassa komission hyväksymistä teknisistä toimenpiteistä suunnitelman tavoitteiden saavuttamiseksi. Komissio voi erityisesti hyväksyä delegoituja säädöksiä, jotka koskevat pyydysten muutoksia valikoivuuden varmistamiseksi tai parantamiseksi, tahattomien saaliiden vähentämiseksi tai ekosysteemiin kohdistuvien kielteisten vaikutusten minimoimiseksi.

(3) Neuvoston asetuksessa (EY) N:o 2187/2005 (3) säädetään Itämeren kalavarojen pyyntiin ja aluksesta purkamiseen liittyvistä teknisistä säilyttämistoimenpiteistä. Kyseisessä asetuksessa määritellään kunkin kohdelajin pyynnissä Itämerellä sallitut silmäkokoalueet ja muut tiedot, kuten sallitut pyydykset.

(4) Latvialla, Liettualla, Puolalla, Ruotsilla, Saksalla, Suomella, Tanskalla ja Virolla on välitön kalastuksenhoitoetu Itämerellä. Kuultuaan Itämeren neuvoa-antavaa toimikuntaa kyseiset jäsenvaltiot ovat toimittaneet komissiolle yhteisen suosituksen (4). Suosituksessa mainitaan, että tietyillä nykyisten T90-troolien, sellaisina kuin ne on määritelty asetuksessa (EY) N:o 2187/2005, troolinperän ominaisuuksien eritelmien muutoksilla parannetaan valikoivuutta ja vähennetään tahattomien turskasaaliiden määriä. Tieteellis-teknis-taloudelliselta kalastuskomitealta (STECF) saatiin tieteellinen lausunto, jossa vahvistettiin kyseinen maininta.

(5) Yhteisessä suosituksessa ehdotetut toimenpiteet, jotka koskevat vaihtoehtoisten T90-troolien käyttöä asetuksessa (EY) N:o 2187/2005 määriteltyjen troolien lisäksi, edistävät asetuksessa (EU) 2016/1139 vahvistetun monivuotisen suunnitelman tavoitteiden toteutumista. Sen vuoksi kyseiset toimenpiteet olisi hyväksyttävä asetuksen (EU) N:o 1380/2013 18 artiklan 3 kohdan mukaisesti,

ON HYVÄKSYNYT TÄMÄN ASETUKSEN:

1 artikla

Kohde

Tällä asetuksella sallitaan sellaisten T90-troolien käyttö tietyissä Itämeren kalastuksissa, joiden määritelmät poikkeavat asetuksessa (EY) N:o 2187/2005 vahvistetuista eritelmistä.

2 artikla

Soveltamisala

Tätä asetusta sovelletaan asetuksen (EU) 2016/1139 1 artiklassa tarkoitetuissa Itämeren kalastuksissa toimiviin unionin kalastusaluksiin.

3 artikla

Määritelmät

Tässä asetuksessa tarkoitetaan

a) ’T90-trooleilla’ trooleja, ankkuroituja kierrenuottia ja niihin verrattavia pyydyksiä, joiden vinoneliöön solmittua havasta on käännetty perässä ja pidennysosassa 90 astetta siten, että kerrattu havaslanka on enimmäkseen hinauksen suuntainen;

b) ’asianomaisilla jäsenvaltioilla’ Latviaa, Liettuaa, Puolaa, Ruotsia, Saksaa, Suomea, Tanskaa ja Viroa.

4 artikla

T90-troolien periä koskevat vaihtoehtoiset määritelmät

1. Poiketen siitä, mitä asetuksen (EY) N:o 2187/2005 liitteessä II säädetään, sallitaan sellaisten T90-troolien käyttö, joiden perä on jäljempänä esitettyjen eritelmien mukainen:

a) liitteessä II olevasta 2 alaviitteestä ja kyseisen liitteen lisäyksessä 2 olevasta b alakohdasta poiketen perän silmäkoon on oltava vähintään 115 millimetriä;

b) kyseisen liitteen lisäyksessä 2 olevasta e alakohdasta poiketen perän (suppeassa merkityksessä) tai pidennysosan kehissä silmiä saa olla enintään 80, liitoskohtia ja jameita mukaan lukematta;

c) perän pituuden on oltava vähintään 9 metriä.

2. Troolinperän on täytettävä kaikki muut kyseisen liitteen lisäyksessä 2 säädetyt vaatimukset.

5 artikla

Saaliiden kirjaaminen

Asianomaisten jäsenvaltioiden on varmistettava, että 4 artiklassa kuvattua pyydystä käyttämällä saadut saaliit kirjataan erillään muilla pyydyksillä saaduista saaliista.

6 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä lokakuuta 2017. Komission puolesta Puheenjohtaja Jean-Claude JUNCKER

(1) EUVL L 191, 15.7.2016, s. 1.

(2) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

(3) Neuvoston asetus (EY) N:o 2187/2005, annettu 21 päivänä joulukuuta 2005, kalavarojen säilyttämisestä teknisten toimenpiteiden avulla Itämeren, Belttien ja Juutinrauman vesialueilla, asetuksen (EY) N:o 1434/98 muuttamisesta ja asetuksen (EY) N:o 88/98 kumoamisesta (EUVL L 349, 31.12.2005, s. 1).

(4) Joint Recommendation of the BALTFISH High Level Group. Technical measures for ICES subareas 22–32 (the Baltic Sea) – alternative codend for T90.